《登高丘而望远海》
明代·释宗泐

登高丘，望东溟。溟水方荡激，中有怒吼鲸。耸脊类峰岳，鼓浪如雷霆。

嘘涎喷沫云雾冥，扬鬐掉尾三山倾。腹吞巨舟者百十，虾蟹不足饥肠撑。

奈何骄悍当海横，官漕贾舶不敢行。鲛人织绡机杼停，神仙局蹐居蓬瀛。

天吴既辟易，龙伯亦震惊。徒为虫族长，空有水神名。

制御一颠倒，含羞请寻盟。吁嗟彼鲸何尔狞，恃其险恶雄势成。

若失此海水，何以藏其形。使居陆阜间，转眼遭剥烹。

海滨壮士瞋目瞪，拔剑欲往心悬旌。曷不诉之于上帝，天威下殛无遗生。

立见海水清且平，海光不动青瑶璚。

作者简介：（1317—1391）明僧。浙江临海人，俗姓周，字季潭，名所居室为全室。洪武中诏致有学行高僧，首应诏至，奏对称旨。诏笺释《心经》、《金刚经》、《楞伽》，曾奉使西域。深究胡惟庸案时，曾遭株连，太祖命免死。后在江浦石佛寺圆寂。有《全室集》。